Mason Holgate

Mason Anthony Holgate (s. 22. lokakuuta 1996 Doncaster) on englantilais-jamaikalainen jalkapalloilija, pelipaikaltaan keskuspuolustaja. Hän edustaa Qatar Stars Leaguessa pelaavaa Al-Sailiyaa lainalla saman sarjan Al-Gharafasta.

 Seurajoukkueura 

 Barnsley 
Holgate nousi Barnsleyn junioreista ykkösliigassa pelanneeseen edustusjoukkueeseen kaudella 2014–2015. Hän pelasi kauden aikana 20 liigaottelua ja teki yhden maalin.

 Everton 
Elokuussa 2015 Holgate siirtyi Evertoniin. Ensimmäisellä kaudella hän pelasi vain reservijoukkueessa. Kaudella 2016–2017 hän pelasi Valioliigassa 18 ottelua ja seuraavalla kaudella 15 ottelua. Jälkimmäisellä kaudella hän pelasi lisäksi Eurooppa-liigassa neljä ottelua avauskokoonpanossa. Kauden 2018–2019 alkupuolella Holgate pelasi vain viisi Valioliigan ottelua ja siirtyi kevätkaudeksi lainalle mestaruussarjassa pelaavaan West Bromwich Albioniin, jossa hän pelasi nousukarsinnat mukaan lukien 21 liigaottelua ja teki yhden maalin. Kaudella 2019–2020 Holgate kuului lokakuun lopulta lähtien vakiokokoonpanoon ja pelasi kauden aikana 27 valioliigaottelua. Lokakuussa hän teki maalin voittoisassa liigacupin ottelussa Watfordia vastaan.

Holgate pelasi kaudella 2020–2021 Valioliigassa 28 ottelua ja teki ensimmäisen valioliigamaalinsa joulukuussa vierasvoitossa Leicesteriä vastaan. Kaudella 2021–2022 hän pelasi 25 valioliigaottelua ja teki maalin huhtikuussa West Hamia ja toukokuussa Leicesteriä vastaan, molemmat vieraskentällä. Hän teki maalin myös FA Cupin neljännellä kierroksella Brentfordia vastaan. Kaudella 2022–2023 polvivamma katkaisi Holgaten kauden jo elokuun lopulla eikä hän saanut parannuttuaankaan paljoa peliaikaa. Hän pelasi kauden aikana yhteensä kahdeksan valioliigaottelua.

Elokuussa 2023 Holgate siirtyi yksivuotisella lainasopimuksella edellisen kauden päätteeksi Mestaruussarjaan pudonneeseen Southamptoniin. Hän pelasi lainakaudellaan Southamptonissa vain viisi Mestaruussarjan ottelua ja kaksi FA Cupin ottelua. Helmikuussa 2024 Holgaten lainasopimus Southamptonin kanssa purettiin ja hän siirtyi loppukaudeksi Valioliigassa pelanneeseen Sheffield Unitediin. Kevätkaudella 2024 hän pelasi Sheffield Unitedissa 10 ottelua.

Holgate aloitti kauden 2024–2025 Evertonissa ja tuli vaihdosta kentälle 17. elokuuta 2024 Evertonin kauden ensimmäisessä valioliigaottelussa Brighton & Hove Albionia vastaan. Hän siirtyi 30. elokuuta 2024 yksivuotisella lainasopimuksella Englannin mestaruussarjan West Bromwich Albioniin, jota hän oli jo aiemmin edustanut lainalla kevätkaudella 2019. Holgate pelasi lainakaudellaan West Bromwichissa 26 Mestaruussarjan ottelua sekä yhden FA Cupin ottelun. Kauden ainoan maalinsa hän teki 23. marraskuuta 2024 Mestaruussarjan ottelussa Norwich Cityä vastaan.

Holgaten sopimus Evertonin kanssa päättyi kesään 2025. Everton vahvisti 9. kesäkuuta 2025 Holgaten jättävän seuran 10 vuoden jälkeen.

 Al-Gharafa 
Heinäkuussa 2025 Holgate allekirjoitti kaksivuotisen sopimuksen qatarilaisseura Al-Gharafan kanssa. Kaudella 2025–2026 Holgate pelasi Al-Gharafassa kaksi Qatar Stars Leaguen ottelua, viisi AFC Champions Leaguen ottelua sekä yhden Qatari Stars Cupin ottelun.

Tammikuussa 2026 Holgate siirtyi Al-Gharafasta saman sarjan Al-Sailiyaan loppukauden mittaisella lainasopimuksella.

 Maajoukkueura 
Holgate pelasi vuosina 2015–2017 Englannin alle 20- ja alle 21-vuotiaiden maajoukkueissa. Hän pelasi neljä ottelua alle 21-vuotiaiden EM-kilpailuissa 2017, missä Englanti hävisi välierissä rangaistuspotkukilpailussa Saksalle.

Holgaten isovanhemmat ovat kotoisin Jamaikalta, joten hänellä oli mahdollisuus edustaa A-maajoukkuetasolla Englannin sijaan myös Jamaikaa. Maaliskuussa 2020 Holgate kertoi kuitenkin pyrkivänsä edustamaan Englantia.

Maaliskuussa 2021 Jamaikan jalkapalloliiton puheenjohtaja Michael Ricketts kertoi Holgaten hakeneen Jamaikan kansalaisuutta, jotta hän voisi edustaa Jamaikan maajoukkuetta. Holgate sai ensimmäisen maajoukkuekutsunsa Jamaikan maajoukkueeseen lokakuussa 2024. Holgate pelasi ensimmäistä kertaa Jamaikan maajoukkueessa 11. lokakuuta 2024 CONCACAF Nations Leaguen ottelussa Nicaraguaa vastaan, jossa hän tuli vaihdosta kentälle Joel Latibeaudieren tilalle ottelun 75. minuutilla. Tammikuun 14. päivään 2026 mennessä hän on pelannut 10 A-maaottelua, joista seitsemän avauskokoonpanossa.

 Lähteet 

Luokka:Englantilaiset jalkapalloilijat
Luokka:Jamaikalaiset jalkapalloilijat
Luokka:Vuonna 1996 syntyneet
Luokka:Elävät henkilöt